
Koori jõuluõhtu võiks korraldada nii, et ettevalmistustest võtaksid osa kõik koori liikmed. See sarnaneks pisut endise pühade-ettevalmistustega, kus kõik tehti ise. Tänavuseks kingituseks meile kõikidele pakun kahte ettevõtmist, kus igaüks saab kaasa lüüa





I  Postkaartide näitus 


Igal häälerühmal tuleks komplekteerida ja eksponeerida 25-30 jõulu-postkaardist (-margist) koosnev temaatiline kogu. Näiteks saksa-aegsed, sõjaeelsed, jõulu-(nääri)vana pildiga kaardid, rahvuslikud pühademängud, kaardid dekoreeritud kuuskedest, kuuse-ehetest jm. Temaatikat saab täpsustada ja laiendada vastavalt laekunud materjalile. Sobiks näiteks ka Lubinoka või tema pere (koori) jõulufotod pikema aja jooksul. Jõulupeol võiks väljapanekut kommenteerida ja arvestada kaasalööjate arvu. 





II Jõulutunne: läbilõige meie lauljate jõulumälestustest


Materjal tuleb meilt endilt ja laekub novembri jooksul. 





Palun igaühel kirjutada meenutus, tähelepanek või kirjand oma või kellegi lähedase jõulumälestus(t)est - miks mitte ka lapse, ema või vanaema oma, või näiteks mõne jõuluvanaks käinu elamus. Kirjutist võiks täpsustada aasta-arvu (kümnendiga). 





Ära võta asja nii tõsiselt, et kogu temaatika ammendada - siis ei jõua valmis; vali esmalt meenunud või teie peres oluline asi ja kirjuta sellest kohe!


Pille teeb kokkuvõtte.








Minu esimene jõulumälestus. Jõulukirik /...aastal/. Jeesuslaps tuli minu ellu. Vanaema jutustas jõuludest. Kristlik ja ilmalik jõul. Jõulud ja Piibel. Pühadeks maale. Kartsin jõuluvana. Olin näärivana abiliseks


Jõuluvana ja näärivana meie peres/koolis. Kuidas hankisin kuuske. Kuuske ehtimas. Kingituste valmistamine. Minu parim jõulukingitus. Minu mureks on/oli perele kingitused hankida. Lapselastele jõulurõõmu valmistamas. Piparkoogid, piparkoogid... läbi aegade. Jõuluturg. Meie jõulutoidud. Nüüd on ettevalmistused tehtud - pühad võivad tulla. Jõuluaegsed külaskäigud. Isetehtud jõulukaardid. Pühadekaartide saatmine. Advendiaeg meie peres. "Pikkujoulu" tänapäeva asutustes. Minu jaoks on jõuludes kõige tähtsam...


�
�





 * Hm. Pole nagu veel miskit jõulutunnet. Alles pime ja porine november. Piisab aga, kui sajab maha valge kohev lumi ja kui veel tänavalaternad sellist mõnusat kollast valgust heidavad - siis tuleb küll tunne. Ei teagi, kas mustade jõulude aegu seda tunnet tuleb? 


Minul nagu lapsepõlvest mingeid erilisi jõulumälestusi pole, ka mitte kooliajast. Olen see stagnaaja laps, kel kodus korralikult vana-aasta-õhtu oli pidulik. Jõulude ajal pandi koolis ikka midagi nn kasulikku tegema, et mitte see koolilaps kirikusse ei läheks. 


Ja ei seosta mina seda jumala või kirikuga - minu jaoks on see pigem valguse võit pimeduse üle. Päike hakkab ju varsti jälle pikemalt käima, tuleb uus kevad ja suvi.





* Paldiski, minu kodulinn, oli sõjaeelse Eesti väikseim linn - ca 900 elanikku. Talvel kattis kõiki valge lumi (õnneks ei tuntud siis veel soolamistehnikat), tänavad olid korralikult puhastatud, selle eest hoolitsesid majaomanikud ja linnavalitsus. Vastava ilmaga võis Peetri tänavat mööda tõukekelguga sõita ühe hooga praktiliselt läbi kogu linna - koolimajast kuni raudteejaama lähisteni. See oligi minu meelisspordiala. Eriti tore oli just videvikus, kus inimesi (!) tänavail vähem liikus.


Kuna õhkkond 1939. a. detsembris oli Paldiskis mõneti pinev, otsustasid vanemad sõita pühadeks Viljandimaale, minu tädi juurde. Sõitsime rongiga, mida kutsuti Mulgi Ekspressiks - tõeline "ekspress", mis sõitis pea terve päeva. Viljandis oli peatus nii pikk, et isa jõudis linnas (jaam on südalinnast mõnevõrra eemal) käia kuulsaid vesikringleid toomas. Seistes kõikusid Ekspressi vagunid kergelt küljelt küljele, arvasin, et tugevam tuul võiks nad ümbergi lükata.


Kohale, Loodi jaama, jõudsime õhtupimeduses. Sõitsime sealt edasi tädi talu poole mööda kuuvalget lumist metsateed. Tädil oli  kaks talu ja ühes neist, mis asus Abja maantee ääres, oli meie peatuskoht. Lumehanged olid tohutud - oli ju see kuulus 1939. aasta talv, kus Soome laht oli üleni külmunud. Maantee aga oli korralikult lahti, kõrged hanged teeserval. Igapäev sõitis mööda Abja buss, punane ja pika ninaga, nagu nad siis olid. Elu kulges vaikselt ja rahulikult. Tädi pere oli suur - kuus täditütart - aga jagunes kahe talu vahel. - - -


Minu suureks rõõmuks leidus ühes toas suur virn "Perekonnalehte", millega sai aega sisustada. Suure külmaga ju väljas käia ei saanudki. Nii möödus nädal maapaos. (Arda)

Ettevalmistused.  Jõulukaartide, kingituste, ehete tegemine�
�
* Millegi ootus on mõnikord palju rohkem väärt kui sündmus ise. Unistuslik ja natuke ärev jõuluõhtu ootus. Joonistasin ja värvisin vesivärvide ja musta tussiga jõulukaarte. See oli aeg 1950-1953. Ei mäletagi, et meil kodus postkontorist või poest ostetud kaarte oleks olnud. See oli minu töö - igatsetud ja rõõmuga tehtud töö. Harilikud motiivid kaartidel olid: lumised kuused, lumine mets, mille taha loojub punetav päikeseketas, käbi sööv orav puuoksal, põlev küünal kuuseoksal, ehteis jõulupuu. Millegipärast armastasin ka jänest kuhugi lumehange joonistada. 


Kaarte tehes mõtlesin alati lähedastele ja sõpradele. Lapselik soov tagasihoidliku kaardikese näol kellelegi väikest rõõmu valmistada ongi ehk kõige eredamaks ja jõulude eel tihti meenuvaks jõulutundeks. (Olli, II sopran)





* See oli veel Eesti Vabariigi ajal. Mu isa töötas tollal Antsla alevis jaoskonnaarstina.


Meie jõulud algasid kuuseehete valmistamisega värvilisest paberist kettidest. Järgmine etapp olid piparkoogid. Vanaema tegi taigna ise, see seisis pööningul suures kausis, kust siis salaja näksimas käisime. Piparkookide vormimine oli laste töö - vanaema valvsa silma all. Oh seda piparkookide magusat lõhna, mis on mu sõõrmeis veel praegugi! - - -


Jõululaupäeva hommikul käisime emaga üht vaest paljulapselist perekonda külastamas, kellele viisime jõulutoitu, maiustusi ja kingitusi. Mu emake oli hella ja kaastundliku südamega inimene, kellele teiste häda alati korda läks. (Laine)





* Talv oli ju igav aastaaeg, aga oodata olid jõulud. Ettevalmistus algas juba detsembri alguses: tapeti siga, mida laps vaatama ei läinud. Siis tuli verivorstide tegemine - see oli küll põnev tegevus, seal sai lapski kaasa aidata. Siis süldikeetmine ja suured koristamised. 





* Jõuludeks hakati valmistuma juba varakult. Kõigepealt tuli minna lihakarni valima ja "kinni panema" sobiv sealihatükk jõuluõhtuks, mis siis soola pandi ja ilusasti punaseks muutus (ilmselt lisati salpeetrit) ja õigel ajal koju toodi. Piparkoogid tehti kindlasti nädal aega varem valmis ja suleti õhukondlaisse hoidikuisse - siis ei "auranud ära" maitse ja koogid omandasid just paraja pehmuse astme. Lisaks tehti ka mahedamaitselisi heledaid küpsiseid. Valmis osteti ka huvitavamaid maiustisi - marmelaadi (mis tollal oli väga maitsev, ei mingi veniv kumm), pastilaad, pähkleid - meie peres olid need suuremaformaadilised piklikud pruunides kaunades nn saksamaa pähklid (?võibolla praegused parapähklid?). Need peideti kindlasse kohta, mille ma siiski välja nuuskisin ja ka mõne hõrgutise näppasin. Ka apelsinid kuulusid jõulumaiustiste hulka. 


No õnneks ei olnud tollal mingit päkapikkude maaniat ja jõulueelne aeg kulges rahulikus, aga ikka ka veidi põnevas ootuses (kingitused ju!).(Arda)








�Kuusk


* Siis toodi jõulupuu, muidugi laeni. Tuppa toodi ta alles õigel päeval - jõuluõhtul. Need toad, mis muidu talvel olid kütmata, köeti soojaks. Ja pirukategemine, magusad saiad - ikka memmega kahekesi. Vennas tuli alles jõululaupäeva õhtul koolist. Ja siis õhtul pandi küünlad põlema - kui ilus see oli! 





* Jõulukuusk oli meie peres alati suur - maast laeni ja tihedate laiade okstega, nii et teisele poole ei näinudki.Küllap ta muretseti kohalikult Paldiski turult. Ehteiks olid mitmed kellukesed, siidiste sabadega linnukesed, kuldsed ja hõbejad kuulid, ka paar kärbseseent oli hulgas. Kuuse ehtimisega tegeles isa. Vastava toa ("saali") uksed olid kinni ja sinna polnudsobilik oma nina pista. Ema käis sellal kirikus, mis asus vaid paar maja eemal. (Arda)


 


* Jõulutunne algas kuuse tuppatoomisega metsast. See toomine ja ehtimine oli  ääretult põnev. Elasime tänapäeva mõistes kehvades oludes, seitsmekesi ühes toas. Seal ei olnud ruumi kuuske põrandale panna. Isa kinnitas söögilaua kohale lakke  konksu ja kuuse sai nööriga tõmmata lae alla. Nii oligi kuusk vaheldumisi  kas laua peal või lae all - nii kuidas lauda kasutati ja vajati. Võisin lõpmatuseni imetleda ehitud kuuske. Mõtlesin siis, et midagi ilusamat ei saa olla kui säravate ehetega jõulupuu. See pilt seisab praegugi silme ees. (Erna)





* Imelik, et jõulud pole tähistamata jäänud minu elus jooksul nii kaua kui mäletan! Võisin olla umbes 4-aastane, kui enne sõda käis maal asi nii, et linnast tulid külalised - minu kaks isapoolset onu oma daamide ja sõpradega. Tõid palju kommi; ema aina küpsetas saia, pirukaid, küpsiseid, ahju pandi verivorsti, köök oli täis hapukapsalõhna. Toas oli kuusk laeni, ainult ehteid kasinalt, sest talurahvas elas ju enamasti naturaalmajanduses. Igaks jõuluajaks tapeti siga, sülti jagus pikalt - ka naabritallu viimiseks. 


Pärast sõda toodi esialgu veel oma metsast kuusk koju. Kaunistuseks olid õunad, karamellkompvekid, veidi karda ja mõned terveks jäänud jõuluehted. Küünlaid pandi kuusele põlema igale pere liikmele ja külalisele. Kingiks said lapsed kindaid, sokke, vilte, pliiatseid ja vihikuid. Kõik oli tagasihoidlik. (Elle) 





�	Jõuluvana, kingitused


* Jõuluvana (so mingit punakuuelist isikut) meil ei käinud, aga olemas ta oli, sest kingitused olid jõulupuu all. Minu jaoks oli kõige tähtsam muidugi, kas nende seas oli ka raamat, ja alati  oligi, mõni Looduse Kuldraamat enamasti. Neid kogunes eri tähtpäevadeks saaduna päris arvukalt, kuid kõik on kadunud aegade möllus ja mitmekordses kolimises. Olin saanud kingitusena ka suure hulga tinast loomi - põrsad, lehmad, kuked, kanad jne, ja suur oli mu rõõm, kui jõuludeks sain nende jaoks toreda, punase katusega kuue latriga lauda/elamu (isa meisterdatud muidugi). Küll oli tore neid siis rühmitada ja paigutada ja karjamaale viia ja tagasi tuua. Maiustustega mind just ei hellitatud, (rikkuvat söögiisu?!), sokolaadi sain jaopärast ja kasinalt, vist sellepärast ongi mul eluaeg olnud kirg sokolaadi järele. (Arda)


 


* Meie isa tegi meile ise jõuluvana, aga pärast seda, kui vend oli ta mansetinööpide järgi ära tundnud, tõid meile kingitusi alati päkapikud, kes helistasid uksekella ja jätsid kingikoti ukse taha. (Laine)





* - - - Paps ütles, et läheb lauta, viib loomadele ka midagi head jõulu puhul. Ja näe hullu - siis just koputaski see jõuluvana. Kõigepealt laulsime jõuluvanale jõululaulu, siis hakkasimevennaga oma lugemise-laulmise oskusi näitama. Vennal iga aasta traditsiooniline luuletus: 


Pakane väljas, kuid sest pole viga


jõulud on ikka ja vorstid ning sai...








Õekse laulud: 


Õues tähis taevatelk


toas õnnis jõuluhelk


tuled ilul hiilgavad


nõnda jõulud tulevad...  ja terve rida teisi... 


Jõuluvanal oli muidugi vitsakimp ja kartulikott pakkidega. Imelik, aga Tuka ei haukunud üldse ta peale... Pakid käes, sai jõuluvana ära saadetud. Enne laulsime veel "Püha ööd". Ja kui jõuluvana oli läinud, tuli alles paps laudast. Ta ei saanudki jõuluvana näha. Iga aasta lubas, et järgmine aasta näeb.- - - (Viljandist)





* Ema ja vanaema askeldasid köögis, mina läksin tuppa ja küllap igavusest tõmbasin riidekapi ukse lahti. Üleval riiulil paistsid mingid jalakesed. Võtsin tooli ning selle abil sain kätte - nuku! See oli imelisem asi, mida lapsepõlvest mäletan. Nukk oli umbes 75 cm pikk, riidest kehaga, vatti täis topitud. Tal oli roosakast siidist nägu, silmad ja suu peale joonistatud, juusteks valge villaga lambanahk. Seljas oli tumedam kleidike, jalas siidsukad sussidega. Olin oma avastusest keeletu. Siis jooksin, nukk süles, kööki, et seda emale näidata. Oma üllatuseks nägin ema ehmunud silmi. Äkki haaras vanaema nuku mu käest ning kadus köögist. - - -  


Jõudis kätte jõululaupäeva õhtu. Oli kuusk ja tuli jõuluvana. Kui ta rääkima hakkas, oli tal samasugune hääl nagu naabritädil. Kõige imelikum oli see, et minu kingituseks oli seesama nukk. Ma ei rõõmustanudki enam. Hinge puges kahtlus, et see jõuluvana pole õige. Vanaema polnud nukku ära visanud, vaid hoopis naabritädi kätte andnud, kes meile jõuluvanaks tuli. Mul oli oma avastusest väga kahju. 





* Jõuluvana tuleku ajaks olid küünlad süüdatud ning "Püha öö" lauldud. Isa aga oli alati just parajasti siis, kui jõuluvana tuli, väljas jäneseid söötmas või kaevust vett toomas...(M)


  


* - - - Ja kuidas ootasin ma kodus teda,


kes nõnda palju jutuainet enne jõulu tõi.


Ta halli habemega, õige vana. 


Ta teadis kõik - hea laps vaid kingi sai.





Ei osand aimata ma uue nuku taga,


et selles peitus ema kätetöö, 


kes vargsi õmbles, tikkis aga,


et rõõmsaks saaks ta tütre jõuluöö.





Ei osand aimata, et nõnda kiirelt


läeb mööda aasta, läheb teine


Ja ajaratta kiirelt jooksult


ma täna tuhat tänu saadan oma vanematele (Õilme)





* Neid jõulupildikesi võiks meelde tuletada arvukalt. Nagu mina oma lapsepõlves pole ka meie lastest ükski jõuluvanata jäänud. Küll on vist enamus meestuttavaid-sugulasi seda näitlejatööd saanud harjutada. On ka jõuluvana koos haldjatüdrukuga käinud, on päkapikk kaasas olnud...





�	Kirik


* Inimesi muudkui vooris ja vooris juurde. Enamus oli tulnud jalgsi ja kõndis pidulikul ilmel mäest üles, aga oli ka neid, kes saabusid hobuse ja reega. Autosid oli vähe. Meie olime sõitnud logiseva trammiga, seejärel tükk maad jalgsi kõndinud. Jalad olid päris väsinud.


Sibasin vapralt ema-isa käekõrval, käpikus käsi kõvasti isa suurde pihku surutud. Jõudsime kõrge kaarja ukseni. Rahvast oli kogunenud nii palju, et pidime ootama sissesaamist. Isa kasutas juhust ja võttis mu sülle, muidu oleksin võinud rahva seas kaduma minna. Oo, see meeldis mulle! Nii oli ümber toimuvast hoopis parem ülevaade. Hakkasin midagi kõva häälega pärima, aga ema pani hoiatavalt näpu suule:


- Tssss! kirikus räägitakse sosinal! 


Liikusime aeglaselt sissepoole. Nüüd sain mahti ringi vaadata.


Kui ilus siin oli! Suur ruum säras üleni tuledes: Neid oli kõikjal, eriti aga köitsid pilku kaks suurt jõulupuud ja uhked lühtrid, mis kõrgel lae all. Kõlas vaikne muusika, millist ma varem kuulnud ei olnud. Ah see siis oligi kirik... 


Olin olnud päev otsa elevil, osalt minekutuhinast, aga hoopis rohkem sellest, et mul lubati lõpuks täna selga panna uhiuus jänesenahast kasukas, mis minu arust ammu-ammu (nii paar nädalat) kapis rippus. Sinna juurde kuulusid veel punane tutiga müts, punane kirjalise mustriga sall ja kindad. Olin nii uhke nende üle. Meie õue lastest polnud kellelgi valget kasukat ja oleksin tahtnud kangesti sellest kõva häälega kõigile hüüda, et vaadake, mul on uus kasukas! Aga ei sobinud ju.


Isa-ema istusid ja ajasid vaikselt juttu, noogutades tervituseks tuttavatele. Minu jaoks möödus aeg nagu unes. Keegi rääkis midagi ja kogu kiriku rahvas kuulas pidulik-pühaliku ilmega. Ja need laulud! Ei olnud mina selliseid kuulnud. Lasteringis, kus laulmas-tantsimas käisin, selliseid ei õpetatud. Suuril silmil vaatasin ma seljataha, üles, kus laulis koor. Pöörasin lausa ümber, et paremini näha. Kõik lauljad olid tumedates kleitides, millel olid peal imeilusad valged kraed. Ja kaks naist, üleni valges, laulsid nende ees. Kui ilusti nad laulsid! Oskaks ise ka nii, mõtlesin igatsevalt. Minu jaoks olid nad nagu inglid.


Ja siis lõppes viimane laul. Kuidagi kahju oli, kõik see imeline oli järsku kadunud. Rahvas liikus ukse poole, minul kõlas ikka veel kõrvus viimane laul "Ristirahvas, ristirahvas, rõõmusta..."


See oli Kaarli kirikus jõulupühadel 1956. Ei teadnud ma siis veel, et viisteist aastat hiljem seisan samas kirikus altari ees pruudina ja veel aastaid hiljem saadan sealt ära oma isa ja ema. Nii see eluratas veereb... (I a)





* Imeilus oli küünaldesäras lumine kalmistu, kuhu oma esivanemate kalmudele ka meie kõigepealt küünlad põlema panime. Sama imelisena on minu mällu sööbinud ka rahvast täis kirik, kus pilku köitis tohutu suur üleni küünlaid täis jõulukuusk. Mäletan, et seal ka räägiti midagi ja lauldi midagi, aga millest... 


Elavalt on meelde jäänud tagasitee - muidugi mitte enam bussiga, sest buss tegi ainult ühe reisi... Sõime kosutuseks ära vanaema sõbranna taskust välja toodud piparkoogid ja kommid - ja oligi kaks-kolm kilomeetrit läinud nagu lennates. Aga enam kui pool teed oli veel ees. Tuletasime meelde kirikulaule. Pikapeale jäi samm aeglasemaks, jutud vähemaks, aga mitte ühte  (minu maailma) tuttavat maja ei paistnud... Mu veetlev sõbranna laulis mulle ja tuli isegi mõttele, et kiiremaks edasisaamiseks on selle laulu saatel võimalik liikuda tantsusammul - noh vast jooksupolka või nii, aga polka oli see kindlasti! Ajutiselt aitas! Selle saatel jõudsime vaid mingisse ikka veel tundmatusse külla. Siis süttis väike lootusekiir... aga ei, see polnud vanaisa. Kaunis jõuluöös olime praegu ainult meie kahekesi... Järsku andis jõudu tuttava meierei ja mõisahoone nägemine - olin jõudnud oma tuttavasse maailma. Peagi paistis otse maantee ääres vanaema maja "tuttav tuluk", nagu vanaema sõbranna harilikult ütles. 


Nüüd olen ma ise vast sama vana või veelgi vanem kui tema sel ajal. Kahju, et mul jäi küsimata, kui väsinud tema minust sel kirikuteel oli, igatahes kõigele vaatamata jäime sõbrannadeks edasi. Aga minu jaoks on see siiani minu elu kõige ilusam kirikuskäik.





* Minu lapsepõlve jõulud olid kristlikud. Jõulupuul oli eriline koht. Isa ülesandeks oli tuua Nõmme turult ilus paksude okstega laeni kuusk, mis pidi olema vana kuuse latv. Kaunistamiseks olid meil mitmesuguse suurusega ümmargused munad. Ladvas väga väikesed umbes 2,5 cm ja alumistel okstel 12 cm läbimõõduga munad. Hiljem kinkis ema need kuuse-ehted mulle. Ent see polnud enam see, sest minu mehele meeldisid õrnad, nõrkade okstega kuused, mis ei kannatanud munade raskust välja. Eriti pidulikuks tegi toa Petlemma täht, mis isale saadeti Herrnhutist Saksamaalt. Pakis oli pisike tuutuke, kuid kokkupandult väga ilus. Tänapäeval on niisugused asjad tavalised, kuid siis oli harukordne. Söögiks oli kindlasti seapraad ahjukartulitega. Seapraadi saime küll ainult jõuluõhtul ja süüa võisime nii palju kui jaksasime. Magussöögiks oli kompott ja ema küpsetas rosinatega saia.


Tavaliselt kingiti meile jõuluks mõni rõivaese. Emal oli eriline anne meile vanadest riietest uusi meeldivaid asju õmmelda.


Eriti on meeles üks jõululaupäev, see võis olla umbes aasta 1949. Isa oli läinud Nõmme turule kuuske tooma ja ema oli end lukustanud magamistuppa, kus pakkis kingitusi. Meile meenutas olukord üht koolis õpitud laulu Riho Pätsi "Lemmiklaulikust" ning laulsime seda kolmekesi lukustatud ukse taga:


Nobedasti toimib ema nüüd


Mida salaja teeb tema nüüd?


Kingid peidus paki sees,


uksed lukus, kinni ees:


siiski tore olla!





Taat läks kuuse järel ammugi,


tuleb vist, ma kuulen sammugi!


Küllap ehtis varsti puu,


küljes päike, tähed, kuu,


kirjuid küünlaid rohkeid.


Kui jõululaupäeval olime kirikust koju jõudnud, süüdati kuusel küünlad ning isa võttis kirjutuslaua sahtlist suure piltidega piibli. Piibel oli nii suur, et terve sahtel oli piiblit täis. Pärast jõuluevangeeliumi ettelugemist laulsime mõned isa õpetatud laulud kolmekesi kolmel häälel. Isa õpetas ja tõlkis meile laule saksakeelsetest nootidest. Vennal polnud veel häälemurret olnud ja pidi leppima II häälega. Eriti on meeles laul "Nüüd ülesse, karjased". Isa oli mulle välja mõelnud vahvad käigud ja sain suure mõnuga laulda alumist häält. (Eevi)





* Olime klassis kokku leppinud, et jõululaupäeval lähme kõik kirikusse. Tunnid õhtuses vahetuses lõppesid nii parajasti, et pidime jõudma teenistusele. Nädala sees ei saanud ju keegi koju maale sõita ega muud jõuluõhtut pidada. Viimase tunni lõpus tuli direktor klassi ja teatas, et kõik lähevad saali mingit näidendiproovi vaatama. Vaikisime... ja lippasime riidehoidu. Lukus. Koolitädi vastab, et ta ei tohi avada, direktor ei luba. Läksime vaikselt klassi tagasi. Ja siis tegime klassiakna lahti ja ronisime välja... Olime kõik kirikus. Viljandis oli väga hea õpetaja, teenistus ilus. 


Järgmisel hommikul algas tants: - Kelle idee see oli? Mõni laps, kel kaugemale üleriieteta minna, jäi ka haigeks (Viljandi polegi nii pisike linn). Talved polnud siis soojad... 


Aga ei õnnestunud selgeks teha, kes eestvedaja oli. Tervet klassi ei saanud ka välja visata. Kuigi käisime nii ühe- kui mitmekaupa direktori juures. Ja asjal ka teine külg - eks need agaramad olid ju ka parimad õpilased. 





�	Toidud


* Kodukirjand jõulust ja jessukesest


Kasvasin küllalt ateistlikus kodus ja ega jessuke ega vana-jumal liiga vara mu teadvusse ei jõudnud. Midagi isapoolne vanaema ikka aegajalt rääkis. Aga kirikusse ei viidud ja palveid - söögi ja õhtu - lugema ei pidanud. Ka ei mäleta ma varasemas nooruses jõulude tähistamist. Ja ei mingeid kingitusi. Ainult paremat sööki. Aga paremat sööki käskis isapoolne vanaema igal natuke erinevamal elujuhtumil valmistada. Ikka ütles, et keetke teie sülti ja ma panen õlle käima, leivast nimelt. Aga pere elas linnas üürikorterisja oli vaesemapoolne. Pealegi oli isal viinaniga küljes ja emal-vanaemal muresid küll.


Paremini meenub jõuluaeg emapoolse vanaema-vanaisa juures maal. Tube koristati ja kuusk toodi. Kui ei saand kuuske (läheduses ei kasvanud ja lumi oli suur; vanaisa oli halvatud - seega polnud meesjõudu), toodi mänd. Ja kaunistati eelmise vabariigi aegsete viguritega - niipaljukest kui neid oli - ja valge vatiga. Aga ikkagi ei mingit jumalasõna ja jõuluvana. Hiljem, minu oma pere päevil, käis lastele ukse taha kas päkapikk või jõuluvana ise ja jättis kingikoti.  Miskipärast - ei olnud meie pere rikas ega komparteistunud, - aga kuidagi sujuvalt ühendati jõulud ja näärid, milline nädalapäev just oli. Püüti ikka parema toiduga seda päeva ilmestada.





* Ema oli hane küpsetanud - meil peeti hanesid. Sellega seoses tuleb mul meelde, kuidas ma valge isahane käest haledasti peksa sain. See meenub mulle iga kord, kui ma hanekarja näen või hane söön.  Kogu maja - see tähendab tuba ja köök - oli täis enneolematut hurmavat kõhna! (Kyllikki)





* Jõuluõhtu söögilaual oli kindlasti varemhangitud (soola)sealihakints, keedetud kaalikad, porgandid ja kartulid. See oli meie ja ka paljude teiste perede traditsiooniline roog, nagu Põhja-Eestis tavaks. On selles ka Soome sugemeid? - ei vist! Küllap olid ka verivorstid, aga need ei olnud nii olulised ega muljetavaldavad kui aedviljadega sealihakints.


NB! Aga just Soomes on siiani põhiliseks jõuluroaks nn kinkku - hästi küpsetatud (mitte suitsu) suur kondiga seakints. Ja Loode-Eestis, kuhu ju Paldiski kuulub, on tavaks olnud valge jõuluvorst - PK.


Muidugi oli ka hea maitseainetega jõulusai, safraniga kollane sai + muidugi piparkoogid. Esimesel jõulupühal oli lõunaks seapraad kapsastega ja mõni magustoit. Külalisi sel päeval tavaliselt ei käinud, need tulid teisel pühal - siis tuli minu sõbranna, kellega jõulupuu ees etendasime koolipeol nähtud näidendeid ja omatehtud tantse. - - - 


Erilisi jõulusündmusi  (jõuluvanad jne) ei toimunud; muidugi olid laual jõulutoidud, mõneti erinevad meie kandi omedest: jõuluõhtu pearoog oli soolatud seakints kartulite, porgandite ja kaalikatega. Viljandimaal muidugi verivorst, sealiha kapsastega ja mulgikorbid. (Need on muna-mannakorbid PK). - - - (Arda)





* Me kõik tuleme oma lapsepõlvest ja lisaks traditsioonilistele jõulumälestustele on kõigil mingi oma, eriline mälestus või mälestused, mida kaasas kanname. Esimesed mälestused polegi sageli niiöelda "oma" mälestused, vaid teiste räägitud.


Toit on eestlastel ikka tähtsal kohal olnud ja kui möödunud sajandi viiekümnendatel aastatel jõulusid peeti, tehti ikka sülti ja verivorsti. Kuna aga jõululaupäev sageli ju nädala sisse trehvas ja puhkepäevi oli nädalas nagunii ainult üks, pidi ema jõulutoite tihti ööajal tegema. Süldi hakkimine jäi alati eelmise öö peale. Kuna tita oma pulgavoodis toas virisema kippus, sai voodi koos titaga (mina) kööki taritud. Seda pilti, kuidas ma süldiliha kamarat lutsin ja rasv mööda flanellkleidikese varrukat alla niriseb ning ma ise naudingust säran, kujutasin ja kujutan väga elavalt ette. Ju see oli siis vahva vaatepilt, et sellest hiljemgi palju räägiti. Sain väga kaua rinda ja eks lapse süda oli vesine, rääkisid nad. Olin sel ajal ca 1,5 aastane ja ju ma siis tõeliselt seda tahedat toitu nautisin. Pärast olin ikka "lihhi" nõudnud. 


Kuigi olime linnainimesed, tegid ema ja vanaema alati jõuludeks lisaks süldile ka verivorsti. Materjal osteti turult. Kui pidada silmas, et Piritalt sõideti Keskturule bussi ja trammiga ja toodi kõik käe otsas ära, tundub see praegu küllaltki keerukas: veri eraldi klaaspudelites, soolikad kuskil kotis, lisaks vorstirohud, seapead, jalad... Vesi kaevus, puud õues, ei vannituba ega midagi. Kogu pere toimetamised kiirel ajal köögi napi üheksa ruutmeetri peal. Sageli oli ka hani jõululaupäeval ahjus ja lisaks veel saiade, pirukate, kookide küpsetamine... 


Ning kui siis isa, kes oli  kirglik filatelist, tahtis mõnusalt jõululaupäeva pärastlõunat veeta ja julges kiirel küpsetamise ajal kööki kaussi ja vett küsima tulla, et marke ümbrikutükkide küljest lahti sulatada, läks ema, kes niigi tegutses inimvõimete piiril, "särisema"...  Mulle tundub, et see kordus nii igal jõuluajal... Kõik aga klaarus kiiresti ja jõuluvana tuleku ajaks olid küünlad süüdatud ning "Püha öö" lauldud.  (Maris)





* Panin verivorstid ahju (need sain kauplusest leti alt juba nädal varem ühelt lapsevanemalt). Piparkoogid olid juba eelmisel õhtul küpsetatud (taigna sain novembri lõpus kohvikust "Maiasmokk" ühe lapsevanema kaudu). Ja kui köögis sõime, oli jõuluvana salaja kuuse alla kingitusi poetanud. Soome televisioonist tuli jõululaule. (Sirje)











�Kooli jõulupuu


* Enne pühi toimus muidugi kooli jõulupuu/-pidu. Seda ei peetud mitte koolimajas, selles liiga tavalises ümbruses, vaid tuletõrjeühingu majas, nn pritsimajas, kus oli korralik lavaga saal. Kava koosnes lastekoori jõululauludest, deklamatsioonidest ja kindlasti alati ka näidendist (mida hiljem sõbrannadega kodus järgi mängisime). "Tipplavastusena" mäletan lauludega näidendit "Kääbuste kuninganna", milles kääbustena/päkapikkudena osales pool kooli, peaosas neljanda klassi tüdruk, juba tunnustatud kaunitar (oli tõesti kena tüdruk). Pärast eeskava mängiti ringmänge, mis meie koolis üldse väga populaarsed olid, ja mida igal suurel vahetunnil mängiti. 


Jõulupuust veel niipalju, et kuna ma käisin klaveritunnis, siis tahtsid minu ema ja õpetajanna, et ma ka jõulupuul esineksin, mis minule, väga ujedale lapsele lausa kabuhirmu peale ajas. Soovisin, et jääksin haigeks, ja kujutage ette - "õigel ajal" tõusiski mul palavik ja olin rõõmuga kodus teki all! (Arda)








�	Keeld ja kontroll


* Viiekümnendate jõulud


Neljakümnendatel, viiekümnendatel ja hiljemgi - kes neid aegu mäletab - kestis kool vana aasta laupäevani ja kuus päeva nädalas. Minu ema sünnipäev oli jõulu kolmandal pühal, 27. detsembril ja siis oli alati kõige kiirem - õppenõukogu ja proovid või juba päris nääripidu. Enne seda, jõululaupäeval, pandi hindeid, tehti ja parandati viimaseid kontrolltöid: II veerand oli ju lühike. Seejärel tunnistuste kirjutamine ja kätteandmine, koolipeod, täiskasvanute peod, siis uus aasta, ja siis oli ema haige. Alati. Pärast uut aastat, kui ta terveks sai, pesti suur-suur pesu ja selle järel oli ema jälle haige. Siis algas kool uuesti.


Keskkooli ajal elasin Tallinnas tädi Elli juures ja jõuluõhtu oli teistmoodi. Tädi käis esimese vahetuse kirikus ja kattis pühadelaua, kostilapsel oli komsomolikoosolek. 24. detsembri koosolek oli igal aastal ja aegsasti tööplaanis.


Kord sai koosolek ruttu peetud, kõik asjad räägitud. Ühislaule ka rohkem ei olnud ja lõpetati ära. Kõige osavamad fotograafid oleks pidanud kohal olema ja jäädvustama, kui kogu koosoleku rahvas - aga kommnoorte organisatsiooni kuulus viiekümnendatel ju peaaegu kogu keskkooli-osa (4-5-6 paralleelklassi VIII-XI) ja mõned nooremad ka - nagu üks tume jõgi marssis üle tee Kaarli kirikusse. 


Seekord jõudsime kenasti. Jutlus oli poole peal ja kõik mahtusime uksest sisse. Kogu koosolek. Saime veel mõne laulu kaasa laulda enne kui "Ristirahvas, risrirahvas, rõõmusta!" koduteele saatis. Tädi ja tädimees ootasid jõulukringli ja kingitustega. 


Järgmisel päeval kõndisid mõned asjamehed väga kaamete ja hirmunud nägudega koolis ringi. Selge üleastumine ju, et koosolek nii vara lõpetati. Aga keegi ei olnud midagi kuulnud ega näinud ega teatanud. Isegi imelik, et keegi ei läinud kaebama. 


Järgmistel jõuludel käisid Hariduse tänava koolimajast (praeguse Prantsuse lütseumi) komitee saadikud ikka vaatamas, kas kirik on juba välja läinud, et kas võib koosoleku ära lõpetada. (PK)





* 1960. aastal, kui olin esimeses klassis, käskis klassijuhataja jõulude esimesel pühal käega märku anda, kellel on kuusk toas. Pidasime kodus jõulusid alati jõululaupäeval ja alati oli meil ka kuusk toas (olen seda traditsiooni järginud kogu elu). Kõik lapsed tõstsid käe, peale ühe kommunistide (nagu tol ajal öeldi) tütre. Õpetaja teine küsimus oli, et kellel käis jõuluvana. Jälle tõstis enamus lapsi käe. Mina ei tõstnud. Sain aru, et miski oli ses küsimuses viltu. Süda küll natuke kripeldas, aga ega ma ei luisanud ka eriti ka. Tol aastal tõid päkapikud kingikoti kuuse alla.(Maris)





* Nõukogude okupatsiooni ajal toimus jõulude ajal veel pingeline õppetöö. Koolides oli keelatud pidada nääripidusid enne 26. detsembrit. /Ka kuuski ja pühadekaarte ei tohtinud enne seda maagilist teist jõulupüha üldse müügile lasta - PK/  Männiku keskkool oli kakskeelne kool. Eesti õpilased tõid ikka klassidesse väikese kuusekese ja põletasid ka küünlaid - seda aga kõik salaja. Kardeti direktorit ja partorgi, kes olid küll rahvuselt eestlased, Venemaalt tulnud ja eesti keelt vaevu mõistsid, hingelt stalinistid jäägitult. 


Ühel jõululaupäeval sattus partorg  II (eestlaste) korrusele, arvan, et nuhkima, ja nägi ühes klassis vaasis kuuseoksi, mis olid veel vatiga kaunistatud. Mind, õppealajuhatajat, kutsuti direktori juurde. Sain kuulda igasuguseid solvanguid. Öeldi, et suuremat natsionalisti meie koolis ei olegi, õõnestan noorte moraali ja ei kõlbagi neid kasvatama jne. 


Nutt kurgus, silmad märjad, läksin koju. Õues oli juba pime, sadas laia lund. Aga jõuluilm oli tõeline. (Sirje) 





* Minu kooliajal olid jõulud keelatud, neid peeti kodudes salaja väga ustavate külalistega, aga ikkagi toodi kuusk, ehiti, lauldi jõululaule. Need õppisin ära Soome raadiot kuulates; muist olid ka 1. klassis veel koolis õpitud.  Muusika pool oli ema töö. Külalised olid meil ka koorilauljad, nii et pühad olid kui minilaulupeod.


Pühade keelamine tekitas protesti ja ikka tõi keegi küünla kooli. Enne tundi pandi see õpetajalauale põlema. Õpetaja ei kustutanudki ära ja ei uurinud, kes pani.


Minu tudengipõlve ajal toimus Tartus internaadis nn jõulumäss. Pärast tubade kontrolli (kas kellelgi on kuusk toas) tulid kõik küünaldega pimedaks tehtud maja koridoridesse jõululaule laulma. Liiguti rongkäigus. Järgnesid ülekuulamised ja ülikoolist väljaviskamised. Karm aeg oli 50ndail. (EL)











�Sõjajõulud


* Sõja ajal pimendati aknad, linnast külalisi ei tulnud - onud olid sõjas. Ristiemad ja ristiisad "saatsid" ukse taha kingipakke lastele. Käisid naabrid ja alevist head tuttavad peolauas, sest toitu oli ikka küllaldaselt. Aga küünlad tehti kodus käsitsi ja jõuluvanast lugesin vaid raamatust. (Elle)





* Pidi olema 50ndate algus, sest olin juba koolilaps. See oli huvitav kool: ühes klassiruumis õppisid koos kõik 1.-4. klassi lapsed ja tunde andis kogu aeg üksainuke õpetaja. Tema pidi meile külla tulema ja nagu ma  nüüd tagantjärele, täiskasvanu tarkusega, aru saan, oli mõeldud koos jõuluõhtut pidada. Ju siis kohalik õpetaja, kes kuuldavasti oli  küüditatu tütar, tundis meie perega hingesugulust.


/Lühidalt meie pere sattumisest maale. Kuna isa oli II maailmasõja ajal mobiliseeritud saksa sõjaväkke (küll eesti kaitseväkke?) ja me olime imekombel venelaste sissetulekul pääsenud, siis redutasime ja põgenesime pidevalt, lootsime et meid ei leita. Kartsime Siberisse küüditamist. Isa oli olnud Kunda kandis rannakaitse ülema asetäitja. Mingil ajal jõudsime pooltühja kalurikülla Pärnumaal - enamus rahvast oli ju üle mere põgenenud. Külla olid minu mäletamist mööda järele jäänud vanad inimesed, lisandunud oli mujalt tulnuid./


Ühel talveõhtul hiilis isa pimeduse tulekul kaugele metsa. Rannaäärses kohas ju ei kasva kuuski. Naasis kena kuusega, mis minu hämmastuseks tuppa üles pandi. Enne seda kaeti aknad hoolega tekkidega kinni, et keegi sisse ei näeks. Ma ei mäleta, kas midagi ka kuuse otsa riputati; kui, siis ilmselt õunu, sest mingeid ehteid meil ei olnud. Olime põgenikud. Kusagil põlesid siiski küünlad. 


Ainsaks külaliseks oli õpetaja - noor ja paksude mustade Koidula-juustega. Ma ei mäleta täpselt momenti, kuidas õpetajanna saabus: olin nii ärevil. Minu jaoks oli meie õpetajanna kõige ilusam naine maailmas. Ma nii kartsin ja häbenesin, et ei mäleta kogu õhtust palju muud kui oma häbenemist.


Mäletan eelkõige piinlikku momenti, kui pidin emaga koos jõululaule laulma. Häbenesin oma vanemate suureks kurvastuseks õpetaja ees laulda. Mäletan ema ilusat kõrget tugevat häält lihtsaid ja armsaid laule laulmas. Ja siis muutusid kõik väga kurvaks. Mina muidugi arvasin, et selle pärast, et ma ei tahtnud laulda. Aga küllap oli see igatsus kadunud aegade järele. - - -  


Pärast õpetaja lahkumist lammutas isa lahti raamaturiiuli, mille ta ise ehitanud oli. Ilmnes, et riiulil oli kahekordne põhi. Sealt võeti välja mingid koltunud ajaleheartiklid, kirjad, pildid (kus isa oli ilma vuntsideta ja kenas mundris; ta oli need kasvatanud, et oma välimust muuta, ja ka passi võltsinud - teinud ennast 10 aastat vanemaks). Ja siis isa ja ema lugesid neid kirju ja vaatasid pilte ja seda väikest sini-must-valget lipukest ja mõlemad nutsid... Ma vist jäin mingil ajal lihtsalt magama, viimane pilt silme ees sellest õhtust ongi nutvad vanemad.


Hommikuks oli kõik ära kraamitud, vist isegi kuusk sahvrisse tõstetud. Mulle aga kinnitati kogu aeg, et ma ei tohi eelmisest õhtust kellelegi rääkida - ka sellest mitte, et õpetaja mail külas käis. Oh, kui hea meelega oleksin seda oma pinginaabrile rääkinud! Muide, ka nende pere oli põlu all ja elas Siberi-hirmus: isal oli õnnestunud Rootsi põgeneda ja pere lootis esialgu veel ikka järele minna.


Veel mäletan vanemate ehmatust, kui nad tulid ühel päeval koju ja leidsid, et ma olin oma nukunurga kohale seonale kleepinud omatehtud sini-must-valge paberist lipukese. Kuidagi hoomasin nende kahesugust suhtumist: hirmu ja ühtlasi head meelt... (KT)








* Esimesed sõjajõulud


Sõjajõulud jõudsid minuni veidi varem kui teisteni - juba 1939. a. oktoobris hõivas meie väikese rahuliku kodulinna  Paldiski  vene sõjavägi, mis muutis elu kardinaalselt. Nende mustad kolonnid (mereväe vorm oli süsimust, mustad mütsid sügavalt kulmule surutud - täielik vastand meie eesti madruste kuklaskantavaile valgeile mütsidele ja sinisele mundrile), kus sõduri nina puudutas eeskäija kukalt, taarusid ( sest marssimiseks oli seda küljelt küljele kõikuvat sammu võimatu nimetada - see samm ei taha veel praegusestki eesti poiste marssimisest kaduda) mööda tänavaid. Täiesti rabatud olin, kui pidin oma kodulinnas auto alla jääma - vene sõjaväe arvates olid meie laiad kõnniteed sõitmiseks mõeldud: nad kihutasid, kuhu aga pähe tuli. Ja see vastik vene bensiini hais - no sõnulseletamatu!  


- - - Novembris aga olime juba sõjas. Oli alanud Talvesõda ja meie lennuväljadelt tõusid lennukid pidevalt pommitama Helsingit ja teisi Soome linnu. Oleks olnud  täiesti mõeldav ja mõistetav, et oleks tehtud ka vasturünnakuid vaenlase baasidele. Sadamas seisis ju esiristleja "Kirov", reidil teisigi laevu, sadam täis topitud  laske- ja lõhkemoona...  Linnavõimud mõtlesid ka sellele võimalusele. Kuna koolimaja asus sadamast vaid 500 m kaugusel, koostati evakuatsiooniplaan. Selle kohaselt tuli õhuhäire korral lapsed kahekaupa üles rivistada ja rongkäigus viia linna teises servas asuvasse nn Mülleri aeda (Müller oli üks sealne majaomanik suure puuderikka aiaga) - no täielik huumor! - - -


Soomlased olid aumehed ega tulnud pommitama linna, kus elas ka hõimurahvast tsiviilelanikkond. Ohtlikke juhtumeid võõra sõjaväega oli aga mitmeid. Maikuus 1940 pidime meie, esimesed Eesti represseeritud, oma kodu lõplikult maha jätma. (AK)








�	Jõululaulud 


* Olen põlvkonnast, kellega jõuludest eriti ei räägitud. Praegusel ajal on saanud kauniks kombeks kirjeldada, kuidas salaja teki all jõulupuud imetleti, aga minu kodus seda ei tehtud. Mu ema suri varakult, isa ei pidanud õigeks last kooli ja õpetajate vastu häälestada. Koolis ei räägitud jõuludest, või kui, siis halvustavalt. Nii olid mul näärivana ja näärikuusk ja uusaastapidu. Kirikut meie kandis polnud ja ma ei osanud sellest ka puudust tunda. - - -  





Üsna vanas eas sain siiski ka jõuluelamuse. Ülemöödunud aastal saatis Kullamaa kirikuõpetaja Piirsalu kirikusse oma teoloogiatudengist poja. Kirikukoori asemel kutsuti jumalateenistusele laulma Risti ja Palivere Ühendatud Naiskoor, st mu sõbranna Vaike ja mina. 


Laulsime kooril, kava oli ees, nooti oleks võinud piiluda. Õnneks olid viisid-sõnad siiski peas. Kuna kirik oli kohutavalt külm, tuli laulmise ajal niisugust auru, et poleks nooti näinudki. Pidime laulma kitarri saatel, aga selle külmaga ei püsinud pill hääles ja Vaike sõrmed poleks ka kuigi kaua vastu pidanud. Nii me siis laulsime suuremalt jaolt saateta, paari laulu saatis organist oma suure oreliga. Laulda oli kerge ja hea, ainult jalad külmetasid. Pealegi tuli hoolega hoida häält värisemast. Iga laulu järel jõime termosest tulist teed.


Noor õpetaja oli ka üsna elevil, pidas esimest korda teenistust. Paistis, et kõik läks korda. Kirikulised olla rahule jäänud, kogudusevanem tänas pärast väga ilusasti. (Piia)





* Meie koori esimene jõulupidu oli 1987. aastal, kui olud Eestimaal olid juba muutunud. Vaatasin kroonikast järele, et tõesti kõik varasemad olid nääripeod ja 1986. aasta detsembris jäi pidu hoopis ära, kuna oli külm talv ja kooli saalis purunesid radiaatorid. 


Koor oli juba novembrikuust saati pühalikult häälestatud; nimelt oli meil 26. novembril nö esimene "ametlik" kirikukontsert, seda koos kutsekooli noortekooriga Niguliste kirikus. Kontsert oli lühike ja kuulajateks muuseumitöötasjad ja parajasti kohal olevad külastajad, aga ikkagi mõjus see nii, et otsustati teha üks tõeline jõulupidu.


Ruumi saime seekord meie laulja Ene Linno kaasabil, kes organiseeris meile oma kodumaja all asuva peoruumi. Õnneks oli see tõesti avar ja täitsa korralik ruum ning varustatud ka laudadega. Nii saime kõik istuda pika ühise laua taha, mis oli kaetud nagu ikka naiste poolt kokku toodud toitudega. Seekord oli rõhku pandud just jõulutoitudele nagu verivorstid, pohlamoos, piparkoogid, jõulusai jne. Loomulikult oli palju küünlaid, mis muutsid ruumi pidulikuks. 


Peo kulminatsiooniks kujunes vanade jõululaulude laulmine. Elle Lees  oli teinud tublit eeltööd: paljundas vanu jõululaule ja tõi kaasa akordioni. 


Nii tore, nii südamlik oli laulda neid laule, eriti veel selliseid, mida kaua-kaua polnud laulda saanud nagu "Igal aastal jälle ilmub jõululaps", "Oh tulge, kõik lapsed, ja rutakem nüüd" jne. Praegu, 16 aastat hiljem tunduvad need laulud jälle nii tuttavad, aga siis oli tõesti selline taasavastamisrõõmu tunne. Mõned viisid olid nii ununenud, et said ainult tänu pillile ära lauldud. Aga naiste silmad särasid, põsed õhetasid ja küllap paljudel - minul küll - tulid silme ette pildid lapsepõlve jõuluõhtutest, mil neid laule sageli lauldi.


Vahemärkusena olgu öeldud, et 70.-80ndatel me kodus küll alati pühitsesime jõule ja pidasime jõuluõhtut, aga kuna alati olid ka vendade pered oma lastega külas, siis pärast laste laule ja etlemisi ei olnud enam lihtsalt aega üheskoos pikalt laulda. Piirdusime tavaliselt 1-2 lauluga.


Seepärast ongi ehk see 23. detsembril 1987 peetud koori esimene jõuluõhtu nii tugevasti meelde jäänud. Õhtu oli vaba kohustustest - polnud tavapärast askeldamist - ja vanade jõululaulude tõttu pisut nostalgiline ning hästi südamlik.  Igal juhul minule on jäänud sellest õhtust parimad mälestused ja mõtlesin, et koorilauljana oleks sellest ehk päris paslik kirjutada. (Elna)





�
Luutsinapäeval 2003.


Kahekümne "Lubinoka" mälestustest kokku pannud Pille Kippar. Aitäh nendele, kes leidsid aega kirjutada! Pärast ütles veel mõnigi, et oh, ma oleksin ju ka võinud teha! Teiste uhal tuli mitu head elamust meelde. 


M-initsiaaliga paberikene ütleb:


"Jõulud ja mina" on tore teema, aga jõulutunde edasiandmine elamuslikult eeldab sõnaseadmise oskust, mida tavainimesel ei tarvitse olla. 


Aga kes on tavainimene? Meie koori hulgas on tavainimesi vähe: pooltel naistel, vähemalt nendel kahekümnel, on sõnaseadmise oskus olemas. Onju?





I variant ette kantud koori jõulupeol esmaspäeval 15. 12. 2003.


Käsikirjadest täiendatud veebruaris 2004.

































































Idee - Pille Kippar


Tekst - TÜ naiskoori Tallinna vilistlaskoori lauljad, 20 inimest


Vormistamine - Pille Kippar


Tehniline abi - Jaagup Kippar

